19 Ka bofefo, mmueledi yo o neng a emetse mosadi wa ga Pablo, o ne a tsenya kopo ya boikuelo. Mo diureng di se kae, kgotlatshekelo ya boikuelo e ne ya phimola taelo ya kgotlatshekelo e nnye mme ya atlhola gore dikeletso tsa molwetse tse di tlhalositsweng sentle mo karateng ya ditaelo tsa kalafi, di tshwanetse go tlotliwa. Rraagwe Pablo o ne a ikuela kwa Kgotlatshekelong ya Makgaolakgang ya Argentina. Le fa go ntse jalo, Kgotlatshekelo ya Makgaolakgang e ne ya se ka ya bona “mabaka ape a go belaela gore [karata ya ditaelo tsa kalafi ya ga Pablo e e tlhalosang sentle gore ke eng fa a gana go tshelwa madi] e dirilwe ka temogo, ka maikaelelo le kgololesego.” Kgotlatshekelo e ne ya re: “Motho mongwe le mongwe yo o godileng, o na le bokgoni jwa go ntsha ditaelo go sa le gale malebana le botsogo jwa [gagwe], e bile a ka dumela kgotsa a gana kalafi e e rileng . . . Ditaelo tseno di tshwanetse go amogelwa ke ngaka e e ikarabelelang.”